[{"text_idx": "#000000", "text": "C\u0302u vi vidas c\u0302iujn lingvojn supre de la pag\u0302o ? Ni tradukas rakontojn el Global Voices por ke civitanaj komunikiloj tra la mondo estu alireblaj por c\u0302iuj."}, {"text_idx": "#000004", "text": "Arto kaj kulturoBona novaj\u0302oCenzuroCivitanaj komunikilojDisvolvadoEdukadoEkonomio kaj komercoElektadoEn- kaj elmigradoEtno kaj rasoFilmoFotografioFres\u0302a Novaj\u0302oHistorioHomaj rajtojHomama agadoHumuroIdeojIndig\u0302enojInternaciaj rilatojInterreta aktivismoJunulojJuroKatastrofoKomunikiloj kaj j\u0302urnalismoLaboroLingvoLiteraturoMedioMilito kaj konfliktoMuzikoNutraj\u0302oParolliberecoPolitikoProtestoRajtoj je seksa diverseco (GLAT)RegadoReligioRifug\u0302intojSanoSciencoSportoTeknikaroUnesko (UNESCO)Unuig\u0302itaj Nacioj (UN)Virinoj kaj socia seksoVojag\u0302o"}, {"text_idx": "#000005", "text": "La inaj tradukistoj kaj interpretistoj kiuj revolucias la profesion en Argentino"}, {"text_idx": "#000007", "text": "La feminismo kreskas pli kaj pli kaj diversig\u0302as. Pro tio, necesas reunuig\u0302i kaj krei spacojn de komuna intereso por engag\u0302ig\u0302i en unikaj formoj de aktivismo kiuj apartig\u0302as de la hegemonia feminismo, kiu plej videblas por la g\u0302enerala publiko."}, {"text_idx": "#000008", "text": "La mondo de la tradukado ne estas escepto kaj pro tio ekzistas la grupo Traduktistoj kaj Interpretistoj Feministaj de Argentino (TEIFEM), al kiu mi alig\u0302is ekde la komenco. Ni estas virinoj kaj genro-disidentoj profesiaj, studentaj au\u0306 instruantaj pri tradukado au\u0306 interpretado, kiuj unuig\u0302is por \u201clevi la voc\u0302on favore al genra egaleco kaj por kontesti la strukturojn ekzistantajn ene de nia profesio\u201d. Nun, la ideo estas krei spacon de disvolvig\u0302o kaj solidareco inter koleginoj."}, {"text_idx": "#000009", "text": "Pag\u0302indikiloj desegnitaj por la prezentado de la libro Mujeres colectivas [Virinoj kolektivaj]. Foto de TEIFEM."}, {"text_idx": "#000010", "text": "Mi alig\u0302is al TEIFEM tagojn post g\u0302ia formig\u0302o. Amikino kaj kolegino, kiu jam alig\u0302is al al grupo, rekomendis g\u0302in al mi, kaj mi trovis ke g\u0302i estis tute malsimila al tio, kion mi kutimis vidi en aliaj grupoj pri tradukado. Estis dankoplena surprizo renkonti plurajn konatojn (kunstudentojn, profesorojn kaj profesiulojn), kiujn mi multe respektas."}, {"text_idx": "#000011", "text": "Aldone, estas plezurige legi debatojn kaj demandojn pri pluraj feminismaj temoj, kaj ekkoni c\u0302iun prezentitan vidpunkton, klarigitan respekteme, senorgojle, sen subtaksi ies mankon de scio, montrante tion, kio komunas, kun la celo atingi kompromison."}, {"text_idx": "#000012", "text": "Malgrau\u0306 ke la leg\u0302projekto por lau\u0306leg\u0302igo de aborto ne kolektis sufic\u0302ajn voc\u0302donojn en la Senato por g\u0302ia efektivigo, TEIFEM dau\u0306re kreskis en pli vastan direkton ol g\u0302ia unua celo, kiu estis kunigi subtenojn. Tiel, ili serc\u0302is novajn formojn plenumi malsimilan aktivismon, ekde la profesia kaj la lingva tavoloj, pere de aktivadoj en kiuj eblas pridiskuti plurajn aspektojn de nia laboro."}, {"text_idx": "#000013", "text": "Lingva seksismo kaj tradukado antau\u0306 neduuma lingvaj\u0302o"}, {"text_idx": "#000014", "text": "Neduuma lingvaj\u0302o estis alia granda diskuto kiu kau\u0306zis, kaj dau\u0306re kau\u0306zas, multajn polemikojn en Argentino kaj en multaj hispanparolantaj landoj. Ankau\u0306 konata kiel inkluzivisma lingvaj\u0302o [au\u0306 genre neu\u0306trala lingvaj\u0302o en Esperanto] g\u0302i celas modifi la hispanan por enkonduki neu\u0306tralan genron kiam oni referencas al iu, kies genro ne estas markita au\u0306 al grupo de individuoj apartenantaj al diversaj genroj."}, {"text_idx": "#000016", "text": "Dum la unua renkontig\u0302o de TEIFEM, la 28-an de septembro 2019."}, {"text_idx": "#000017", "text": "Kurioze estas ke lingva seksismo pli evidentig\u0302as kadre de tradukado kaj interpretado, profesioj plejparte plenumataj de virinoj. C\u0302iam kiam artikoloj au\u0306 komentoj estas publikigitaj pri inkluziva lingvaj\u0302o (au\u0306 se iu uzas g\u0302in), la plej kutimaj reagoj de pluraj tradukistoj ofte estas formala riproc\u0302o, kaj foje rezolute per mokoj, insultoj, agresoj, kiel eblas rimarki en la komentoj al c\u0302i tiu afis\u0302o de Las 1001 traducciones [La 1001 tradukoj], konata pag\u0302o pri tradukado, kiu kunhavigis j\u0302urnalan noton pri TEIFEM."}, {"text_idx": "#000018", "text": "Kvankam inter la anoj de TEIFEM, ne formig\u0302is unuvoc\u0302a opinio pri neduuma lingvaj\u0302o, ja ekzistas baza interkonsento pri kiel trakti g\u0302in. Maria Rial, unu el la kreintoj de TEIFEM, resumis tiun vidpunkton en intervjuo por la podkast-serio pri tradukado En Pantuflas:"}, {"text_idx": "#000019", "text": "Si somos profesionales de la lengua, tenemos que estar atentas a estos feno\u0301menos que se esta\u0301n dando, independientemente de lo que a cada una le parezca bien o mal, le guste o no le guste, le parezca que lo puede aplicar o no... Ba\u0301sicamente, mirarlo con ojo profesional."}, {"text_idx": "#000020", "text": "Se ni estas lingvo-profesiuloj, ni devas atenti tiujn fenomenojn, kiuj okazas, sendepende de tio, kion c\u0302iu el ni trovas bona au\u0306 malbona, c\u0302u plac\u0302a au\u0306 malplac\u0302a, c\u0302u vers\u0302ajne tau\u0306ga au\u0306 vers\u0302ajne maltau\u0306ga... Baze, ni rigardu c\u0302i tion el profesia vidpunkto."}, {"text_idx": "#000021", "text": "Persone, krom en specialaj okazoj, mi ne kutimas uzi ne-duuman lingvaj\u0302on en c\u0302iutagaj komunikadoj ec\u0302 se laboraj, kvankam mi ja observas la fenomenon kun atento kaj multe da intereso. Lau\u0306 mi, tio estas retorika formo interveni en la lingvo-uzon por emfazi socian kaj politikan problemon. G\u0302i neniel rilatas al \u201ctruda\u201d s\u0302ang\u0302o de la lingvo, sed tute male montras kiel idiomo reflektas socian ordon."}, {"text_idx": "#000022", "text": "Ekzistas ankau\u0306 realeco, ke pluraj eldonejoj, organizaj\u0302oj pri la rajtoj de GLAT-homoj kaj transgenruloj, ec\u0302 oficialaj kaj internaciaj instancoj jam komencis inkluzivi la uzon de ne-duuma au\u0306 ne-seksisma lingvaj\u0302o en kelkaj verkoj kaj komunikoj. C\u0302i tiu fenomeno malfacile ignoreblas; el praktika vidpunkto, por tiuj inter ni kiuj tradukas, g\u0302i estas simple plia ero kiu ampleksigas la eblojn de nia traduklaboro."}, {"text_idx": "#000025", "text": "En TEIFEM, ni c\u0302iam serc\u0302as pretekstojn por organizi renkontig\u0302ojn, kiuj ebligas al ni ne resti en izoliteco, dum kiuj ni festas la profesiajn sukcesojn de niaj koleginoj kaj dum kiuj la profesia solidareco plifortig\u0302as."}, {"text_idx": "#000026", "text": "A post shared by TEIFEM (@teifem.argentina) on Aug 8, 2019 at 1:28pm PDT"}, {"text_idx": "#000027", "text": "Multaj membroj de TEIFEM ankau\u0306 anas en aliaj organizaj\u0302oj feminismaj kaj homrajtaj. Pro tio, ni g\u0302uas multajn oportunojn de kunlaborado inter diversaj movadoj kaj strategiaj inters\u0302ang\u0302oj de konoj kaj iloj por atingi komunajn celojn."}, {"text_idx": "#000028", "text": "Ekzemplo de tia kunlaboro estis la traduko kiun diversaj kolegoj faris por la libro La tragedia de la emancipacio\u0301n femenina y otros textos [La tragedio de la virina emancipig\u0302o kaj aliaj tekstoj], kolekto de verkoj de Emma Goldman eldonita de Red Editorial, en kiu ne-duuma lingvaj\u0302o estis uzita. Ankau\u0306 en kelkaj eventoj kiujn ni organizas (c\u0302u konferencoj, atelieroj, renkontig\u0302oj au\u0306 ekskursoj), ni kunportas donacojn en formo de produktoj por menstrua higieno por diversaj organizaj\u0302oj, kiuj disdonas ilin al personoj kiuj log\u0302as surstrate au\u0306 trovig\u0302as en situacioj de ekstrema malric\u0302eco."}, {"text_idx": "#000030", "text": "Post preskau\u0306 du jaroj da ekzisto, TEIFEM ig\u0302is komunumo tre aktiva, kiu organizas kaj partoprenas konferencojn, debatojn kaj renkontig\u0302ojn. Kelkaj membroj estis intervjuitaj por gazetaraj artikoloj, podkastoj kaj dedic\u0302is c\u0302apitron al ni en la libro Mujeres colectivas [Kolektivaj virinoj]."}, {"text_idx": "#000031", "text": "En la tago de publikigo de tiu c\u0302i artikolo, TEIFEM jam havas pli ol 1100 membrojn. La grupo c\u0302e Facebook restas privata, sed multaj el la ideoj, kiuj naskig\u0302as en g\u0302i estas kundividataj pere de Instagram-konto kaj pere de la kradvorto #TEIFEM. Tiel, ili disvastigas interesajn informojn, rekomendojn, kulturajn notojn kaj diversajn aktivecojn pri temoj feminismaj kaj lingvistikaj."}, {"text_idx": "#000032", "text": "Same kiel la lingvoj, TEIFEM estas viva kaj dinamika, evoluas lau\u0306 la ritmo de tiuj c\u0302i tempoj tiom s\u0302ang\u0302ig\u0302antaj por alfronti novajn defiojn kun kreemo, profesieco kaj c\u0302efe multe da sororidad [es]: frateco inter virinoj [Ndlr: eble sororeco kiel ebla esperanta neologismo...]."}, {"text_idx": "#000033", "text": "Por mi, TEIFEM estis la plej bona maniero proksimig\u0302i al feminismo. Mi trovis en g\u0302i komunumon en kiu mi sentas min bone, en kiu la solaj normoj estas respekto kaj toleremo, kaj kie mi povas starigi demandojn sen timo kaj inters\u0302ang\u0302i opiniojn kiuj ric\u0302igas kaj kreskigas nin c\u0302iujn."}, {"text_idx": "#000035", "text": "Civitanaj komunikilojLingvoVirinoj kaj socia seksoThe Bridge"}, {"text_idx": "#000037", "text": "C\u0302u Messi parolas la hispanan au\u0306 la argentinan?"}, {"text_idx": "#000039", "text": "\u201cMujer\u201d revigligas argentinan folkloron per kvira perspektivo"}, {"text_idx": "#000040", "text": "Kiel kurdlingvaj dividoj malhelpas aliron al informoj"}, {"text_idx": "#000047", "text": "Global Voices estas subtenata de la klopodoj de niaj volontulaj kontribuantoj, fondumoj, donacantoj kaj misio-servoj. Por pliaj informoj bonvolu legi nian Monkolektan Etikan Politikon."}, {"text_idx": "#000048", "text": "Speciala danko al niaj multaj subtenantoj"}, {"text_idx": "#000049", "text": "Bonvolu subteni nian gravan laboron"}]